Charlie Kirk

**Charles James Kirk**, ganet d'ar 14 a viz Here 1993 en Arlington Heights en Illinois hag aet da Anaon d'an 10 a viz Gwengolo 2025 en Orem en Utah, a oa ur stourmer politikel eus an tu dehoù mirour ha broadelour kristen, ur skrivagner ha levezoner stadunanat. Kengrouet en doa an aozadur mirour Turning Point USA (TPUSA) e 2012 ha bez e oa ar rener anezhañ. Penn erounit an Turning Point Action (TPAction) hag ezel eus ar Council for National Policy (CNP) e oa ivez. *[[The Washington Post]]* a rae eus outañ "unan eus mouezhioù selaouetañ an tu dehoù".

D'an 10 a viz Gwengolo 2025, Kirk a voe tennet warnañ pa oa o tivizout gant studierien eus skol-veur traoñienn Utah. E vuntr en deus lakaet sevel ur barrad enkrez dre ar vro gant an aon e vije abeg da feulsterioù politikel nevez  hag an dañjer a zo da welet ar frankiz embann e soñjoù en arvar e-tal ur feulster diroll.
## Goude al lazhadenn
Goude ma vije bet tennet warnañ met a-raok ma vije embannet e oa marv Kirk, ar prezidant stadunanat Donald Trump hag a oa tost dezhañ en doa goulennet e vije pedet gant an dud evit Kirk war e rouedad sokial Truth Social. Kalz pennoù politikel eus a bep tu politikel o deus embannet e oant bet skoet gant al lazhadenn hag e oant enebet krenn ouzh ar feulster politikel o sevel er vro. Pennoù stadoù estren o deus embannet ivez o gourc'hemennoù a gengañv. Lod tud vrudet o deus embannet ivez gourc'hemennoù a gengañv, levezonerien, ha sportourien ne ra forzh o zu politikel. Trump, goude embann marv Kirk, en deus goulennet ma vije diskennet an holl vannieloù stadunanat dre ar vro evit enoriñ an hini drouklazhet.
Ar senedour Bernie Sanders en deus embannet ur filmig o reiñ e c'hourc'hemennoù a gengañv d'ar familh ha lec'h ma embann sklaer eo ret talañ ouzh ar feulster politikel hag a zo o sevel er vro hag a zo un dañjer evit an demokratelezh.

Stourmerien eus an tu dehoù pellañ evel Laura Loomer o deus bet galvet d'ur feulster digoll goude al lazhadenn, ha postet o deus titouroù diwar-benn tud a zo sañset bezañ bet o lidañ pe justifiañ al lazhadenn. Un ajant sekred a zo bet astalet goude bezañ bet skrivet kemennadennoù war Facebook diwar-benn Kirk devezh e varv. Meur a gelenner a zo bet astalet ivez dre ar vro goude kemennadennoù war marv Kirk war internet.

Ar skrivagner brudet Stephen King hag a oa bet o rannañ ur gemennadenn oc'h embann falskeloù war X e oa Charlie Kirk "o tifenn lazhadenn an heñvelreizhidi gant mein",
hag ar re sabatuet gant ar feulster a-enep un den ha na rae nemet komz ha divizout. Keñveriet e vez e vuntr ouzh "Je suis Charlie", al lugan bet ganet goude muntr skipailh Charlie Hebdo. Rediet eo bet Guillaume Erner, kazetenner e France Culture, d'en em zigareziñ rak tud o deus rebechet outañ e gemennadenn  .

Buan a-walc'h eo bet tud an tu dehoù pellañ hag ar vroadelourien c'hall o veuliñ an den hag o reiñ o gourc'hemennoù a gengañv. Deuet eo buan evito, evel evit Republikaned Stadoù-Unanet Amerika, da vezañ ur merzher kristen hag eus ar frankiz embann e soñjoù. Goulennet ez eus bet ganto ur vunutenn didrouz e parlamant Europa, ar pezh a zo bet nac'het.

## Selloù politikel
### Etrebroadel
#### Bec'h etre Israel ha Palestina
Kirk a oa un harper daonet da Israel. E 2019, e-kerzh ur weladenn e Jeruzalem, en doa disklêriet dirak ur bodad tud "Kalz emaon evit Israel ... ha ma buhez-pad em eus difennet Israel". E miz Ebrel 2024, en doa harpet bec'h ar republikaned a-enep ar manifestadegoù evit Palestina war kampusoù skol-veur ar vro. Alies e oa savet Kirk a-du gant gwask Israel war ar Balestinianed e-kerzh Brezel Gaza, da skouer e oa bet o nac'hañ e oa eus un naonegezh e Gaza. En desped da se e oa bet o kemm lod eus e selloù evel e miz Ebrel 2025, pa oa bet o talañ ar gouarnamant Trump hag a oa o klask mougañ ar studierien a-du gant Gaza dre zigarez ur stourm a-enep an enepyuzevegezh. Disklêriet en doa e oa un dagadenn war ar gwir da embann e soñjoù er Stadoù-Unanet. Lâret en devoa: "Ur wech deuet an 'enepyuzevegezh' da vezañ un diazez evit difenn ouzh un den komz betek lakat anezhañ en toull-bac'h, e vo ur striv dibar da lakaat da enepyuzev komzoù a bep seurt — ar memes doare ma vez graet gant an tu kleiz evit lakaat da dalvezout komzoù lies evel 'gouennelour' evit abegiñ lakaat o enebourien da devel.

Nebeut amzer goude tagadennoù ar 7 a viz Here en Israel e 2023, Kirk en doa difennet soñjoù iriennour a embanne e ouie gouarnamant Israel e oa un dagadenn gant an Hamas da zont, ha Netanyahu en doa laosket anezho d'ober evit gellet chom er galloud.

E miz Even 2025, Kirk a oa enebet kreñv ouzh ar fed e vije ar Stadoù-Unanet o kemer perzh er brezel etre Iran hag Israel.

Meur a bolitikour ha stourmer politikel israelian a zo bet sabatuet gant marv Kirk, meur a hini anezho oc'h embann e oa eus outañ ur "c'hamalad" feal da Israel. Lod anezho o deus embannet e oa bet lazhet evit un abeg enep-sionegezh.
## Adkemer er sevenadur
D'an 11 a viz Gwengolo 2025, Comedy Central en doa embannet e vije nullet adskignadur ul lodenn eus *[[South Park]]* anvet "Got a Nut", lec'h m'emañ an dudenn Eric Cartman oc'h ober al lu gant Charlie Kirk. Kement-se a oa bet goude ur sinadeg enlinenn evit ma vije nullet an abadenn dre ma oa "burutellus" an doare da daolenniñ Kirk hag ar skignadenn ken tost eus devezh e lazhadenn. Kirk e-unan en devoa embannet sklaer e oa entanet gant al luadenn-se eus outañ, ha deskrivet en devoa al lodenn evel "farsus-tre". 
## Liammoù diavaez
*  Lazhadenn Charlie Kirk : perak e varv a rann Amerika Ouest-France
## Notennoù ha daveennoù